b'\n_START_ARTICLE_\nTauriini\n_START_SECTION_\nValmistus\n_START_PARAGRAPH_\nTauriinia on suhteellisen helppoa valmistaa teollisesti. L\xc3\xa4ht\xc3\xb6aineena on 1,2-dikloorietaani eli etyleenidikloridi, jota saadaan \xc3\xb6ljynjalostuksen yhteydess\xc3\xa4 tuotetusta eteenist\xc3\xa4 liitt\xc3\xa4m\xc3\xa4ll\xc3\xa4 eteenimolekyyliin klooria.\n_START_SECTION_\nIhminen ja tauriini\n_START_PARAGRAPH_\nTauriini on aminohappo mutta ei karboksyylihappo. Tauriini ei osallistu ihmiselimist\xc3\xb6ss\xc3\xa4 alfa-aminokarboksyylihappojen tapaan proteiinien synteesiin. Sen sijaan sit\xc3\xa4 esiintyy ihmisen elimist\xc3\xb6ss\xc3\xa4 vapaana aminohappona mm. aivoissa, joissa se on toiseksi yleisin vapaa aminohappo. Tauriinia on lis\xc3\xa4ksi silm\xc3\xa4n verkkokalvossa, syd\xc3\xa4n- ja luustolihaskudoksessa sek\xc3\xa4 sapessa. Tauriinia erittyy my\xc3\xb6s \xc3\xa4idinmaitoon._NEWLINE_Aikuisessa ihmisess\xc3\xa4 tauriinia on noin 1 g ruumiinpainokiloa kohti. Aikuisilla tauriinia voidaan syntetisoida B6-vitamiinin l\xc3\xa4sn\xc3\xa4 ollessa rikki\xc3\xa4 sis\xc3\xa4lt\xc3\xa4vist\xc3\xa4 alfa-aminohapoista, kysteiinist\xc3\xa4 tai metioniinista. P\xc3\xa4ivitt\xc3\xa4in tauriinia kyet\xc3\xa4\xc3\xa4n syntetisoimaan keskim\xc3\xa4\xc3\xa4rin 0,4\xe2\x80\x931,0 mmol (50\xe2\x80\x93125 mg), ja synteesi tapahtuu p\xc3\xa4\xc3\xa4asiallisesti maksassa ja aivoissa. Synteesi on voimakkaampaa miehill\xc3\xa4 kuin naisilla. Tauriinin muodostuminen on melko hidasta ja voimakas lihasrasitus hidastaa sit\xc3\xa4 entisest\xc3\xa4\xc3\xa4n, joten ravinnosta saatavalla tauriinilla on merkityst\xc3\xa4. Tauriinille ei ole annettu saantisuositusta._NEWLINE_Tauriini on v\xc3\xa4ltt\xc3\xa4m\xc3\xa4t\xc3\xb6n ihmisille syd\xc3\xa4men ja verisuonten toiminnan sek\xc3\xa4 luustolihasten, silm\xc3\xa4n verkkokalvon ja keskushermoston kehittymisen kannalta._NEWLINE_Energiajuomien ohella synteettist\xc3\xa4 tauriinia k\xc3\xa4ytet\xc3\xa4\xc3\xa4nkin \xc3\xa4idinmaidonkorvikkeiden valmistukseen._NEWLINE_Energiajuomiin tauriinia on lis\xc3\xa4tty 1990-luvun lopulta asti. On kuitenkin tutkittu ettei tauriinilla ole niiss\xc3\xa4 merkitt\xc3\xa4v\xc3\xa4\xc3\xa4 terapeuttista, joskaan ei haitallistakaan vaikutusta.\n_START_SECTION_\nTauriini el\xc3\xa4inten ruokavaliossa\n_START_PARAGRAPH_\nJoillekin nis\xc3\xa4kk\xc3\xa4ille tauriini on elint\xc3\xa4rke\xc3\xa4 koko el\xc3\xa4m\xc3\xa4n ajan. Esimerkiksi kissan on saatava riitt\xc3\xa4v\xc3\xa4sti tauriinia p\xc3\xa4ivitt\xc3\xa4isest\xc3\xa4 ravinnostaan. Tauriinia kissan luonnolliseen ruokavalioon tulee sen pyyt\xc3\xa4mist\xc3\xa4 pikkujyrsij\xc3\xb6ist\xc3\xa4 ja linnuista, jotka se sy\xc3\xb6 luineen ja sis\xc3\xa4elimineen. Kuumentaminen tuhoaa suurimman osan tauriinista. Teollisiin kissanruokiin onkin tarpeen lis\xc3\xa4t\xc3\xa4 synteettist\xc3\xa4 tauriinia, sill\xc3\xa4 kissoilta puuttuu tarvittava entsyymi tauriinin tuottamiseen, ja t\xc3\xa4ten sen t\xc3\xa4ytyy saada se suoraan ravinnosta. Kissojen tauriininpuutos voi johtaa silm\xc3\xa4n verkkokalvon rappeumaan, ja lopulta sokeuteen. Muita vaikutuksia t\xc3\xa4m\xc3\xa4n aminohapon puutostilalla on laajentava kardiomyopatia ja naaraskissojen lis\xc3\xa4\xc3\xa4ntymiskyvytt\xc3\xb6myys._NEWLINE_Apinalla tauriininpuutoksen on havaittu aiheuttavan samantyyppisi\xc3\xa4 silm\xc3\xa4n verkkokalvon muutoksia kuin kissalla. Tauriinin voidaan olettaa vaikuttavan my\xc3\xb6s ihmislasten verkkokalvon kehitykseen, vaikka suoraa n\xc3\xa4ytt\xc3\xb6\xc3\xa4 asiasta ei olekaan.'